REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

28. decembar 2014. godine

B e o g r a d

PREDSEDNIKU NARODNE SKUPŠTINE

Na osnovu člana 157. stav 6. i člana 161. stav 1. Poslovnika Narodne skupštine („Službeni glasnik RS“, broj 20/12 – prečišćen tekst), Odbor za privredu, regionalni razvoj, trgovinu, turizam i energetiku podnosi na PREDLOG ZAKONA O ENERGETICI sledeće amandmane:

AMANDMAN I

U članu 140. Predloga zakona o energetici posle stava 5. dodaju se novi st. 6, 7, 8, 9 i 10. koji glase:

„Izuzetno od stava 1. ovog člana, priključenje na distributivni sistem električne energije za objekte koji nisu u funkciji proizvodnje, prenosa i distribucije električne energije, kao i druge objekte za koje građevinsku dozvolu izdaje ministarstvo nadležno za poslove građevinarstva, odnosno nadležni organ autonomne pokrajine, vrši se u postupku objedinjene procedure propisane zakonom kojim se uređuje izgradnja objekata.

Zahtev za izdavanje uslova za objekte iz stava 6. ovog člana podnosi nadležni organ koji sprovodi objedinjenu proceduru, a uslovi sadrže sve podatke potrebne za izradu tehničke dokumentacije, izvođenje radova, kapacitete i uslove za priključenje, kao i iznos naknade za priključenje na distributivni sistem.

Uslovi iz stava 7. ovog člana važe 12 meseci od dana izdavanja, odnosno do isteka važenja rešenja o građevinskoj dozvoli izdatim u skladu sa tim uslovima, ako investitor u roku od 6 meseci od dana izdavanja lokacijskih uslova, izvrši uplatu najmanje jedne petine iznosa naknade za troškove priključenja na distributivni sistem.

Po zahtevu organa iz stava 7. ovog člana operator distributivnog sistema u roku od 15 dana od dana dobijanja zahteva za priključenje, ako su za to ispunjeni uslovi propisani zakonom, izdaje odobrenje koje je izvršno danom donošenja i vrši priključenje na distributivni sistem.

Odobrenje iz stava 9. sadrži i konačni obračun za priključenje na distributivni sistem.”

Obrazloženje

U cilju usagašavanja Predloga zakona o energetici sa Zakonom o planiranju i izgradnji „Službeni glasnik RS”, br.72/2009, 81/2009, 64/2010, 24/2011, 121/2012, 42/2013 (Odluka Ustavnog suda), 50/2013 (Odluka Ustavnog suda), 54/2013 (Rešenje Ustavnog suda), 98/2013 (Odluka Ustavnog suda) i 132/2014), kojim je propisana Objedinjena procedura za izdavanje akata u ostvarivanju prava na izgradnju i korišćenje, kojim je propisan postupak priključenja objekata na distributivni sistem električne energije, predložen je gore navedeni amandman, a u cilju stvaranja uslova za efikasnu realizaciju postupka izdavanja građevinskih dozvola, što je ključni momenat za pokretanje investicija i građevinske industrije u Srbiji.

Amandmanom su uvažene specifičnosti priključenja objekata na distributivni sistem električne energije, koje su propisane Predlogom Zakona o energetici, odnosno propisano je da operator sistema po prijemu zahteva nadležnog organa koji sprovodi objedinjenu proceduru, u roku od 15 dana od dana prijema zahteva, ako su za to ispunjeni uslovi propisani zakonom, izda odobrenja koje je izvršno danom donošenja i vrši priključenje na distributivni sistem električne energije.

Navedeno odobrenje sadrži i konačni obračun za priključenje na distributivni sistem električne energije, koji je urađen na osnovu podzakonskog akta propisanog Predlogom zakona o energetici za određivanje troškova priključenja.

AMANDMAN II

U članu 265. Predloga zakona o energetici posle stava 2. dodaju se novi st. 3, 4, 5, 6 i 7. koji glase:

„Izuzetno od stava 1. ovog člana, priključenje na distributivni sistem prirodnog gasa, u slučaju objekata koji nisu u funkciji transporta, distribucije i proizvodnje prirodnog gasa, odnosno biogasa, kao i drugih objekte za koje građevinsku dozvolu izdaje ministarstvo nadležno za poslove građevinarstva, odnosno nadležni organ autonomne pokrajine, vrši se u postupku objedinjene procedure propisane zakonom kojim se uređuje izgradnja objekata.

Zahtev za izdavanje uslova za objekte iz stava 3. ovog člana podnosi nadležni organ koji sprovodi objedinjenu proceduru, a uslovi sadrže sve podatke potrebne za izradu tehničke dokumentacije, izvođenje radova, kapacitete i uslove za priključenje, kao i iznos naknade za priključenje na distributivni sistem mrežu.

Uslovi iz stava 4. ovog člana važe 12 meseci od dana izdavanja, odnosno do isteka važenja rešenja o građevinskoj dozvoli izdatim u skladu sa tim uslovima, ako investitor u roku od 6 meseci od dana izdavanja lokacijskih uslova, izvrši uplatu najmanje jedne petine iznosa naknade za troškove priključenja na distributivni sistem.

Po zahtevu organa iz stava 4. ovog člana operator distributivnog sistema u roku od 15 dana od dana dobijanja zahteva za priključenje, ako su za to ispunjeni uslovi propisani zakonom, izdaje odobrenje koje je izvršno danom donošenja i vrši priključenje na distributivni sistem.

Odobrenje iz stava 6. sadrži i konačni obračun za priključenje na distributivni sistem.”

Obrazloženje

U cilju usagašavanja Predloga zakona o energetici sa Zakonom o planiranju i izgradnji „Službeni glasnik RS”, br.72/2009, 81/2009, 64/2010, 24/2011, 121/2012, 42/2013 (Odluka Ustavnog suda), 50/2013 (Odluka Ustavnog suda), 54/2013 (Rešenje Ustavnog suda), 98/2013 (Odluka Ustavnog suda) i 132/2014), kojim je propisana Objedinjena procedura za izdavanje akata u ostvarivanju prava na izgradnju i korišćenje objekata, kojim je propisan postupak priključenja objekata na distributivni sistem prirodnog gasa, predložen je navedeni amandman, a u cilju stvaranja uslova za efikasnu realizaciju postupka izdavanja građevinskih dozvola, što je ključni momenat za pokretanje investicija i građevinske industrije u Srbiji.

Amandmanom su uvažene specifičnosti priključenja objekata na distributivni sistem prirodnog gasa, koje su propisane Predlogom Zakona o energetici, odnosno propisano je da operator sistema po prijemu zahteva nadležnog organa koji sprovodi objedinjenu proceduru, u roku od 15 dana od dana prijema zahteva, ako su za to ispunjeni uslovi propisani zakonom, izda odobrenja koje je izvršno danom donošenja i vrši priključenje na distributivni sistem.

Navedeno odobrenje sadrži i konačni obračun za priključenje na distributivni sistem prirodnog gasa, koji je urađen na osnovu podzakonskog akta propisanog Predlogom zakona o energetici za određivanje troškova priključenja.

PREDSEDNIK

dr Aleksandra Tomić